RMDSZ.ro - Az első szavazó kisebbségi fiataloknak szervezett találkozót Temesváron az Etnikumközi Kapcsolatok Hivatala
2015.11.14. | Temes
A magyar kisebbséget a temesvári Bartók Béla Elméleti Líceum 14 diákja képviselte. A rendezvényen a magyar kisebbség mellett további hét romániai nemzeti kisebbség képviseltette magát, továbbá jelen voltak a kisebbségi szervezetek képviselői, valamint Slobodan Ghera horvát és Molnár Zsolt Temes megyei RMDSZ-es parlamenti képviselők.
A rendezvény bevezetőjében Laczikó Enikő, az Etnikumközi Kapcsolatok Hivatalának helyettes államtitkára elmondta, hogy az EKH feladatai között hangsúlyosan szerepel a nemzeti kisebbségek identitásának ápolása és ezért tartották fontosnak, hogy a kulturális rendezvényeken túl a közéleti szerepvállalás és a politikai részvétel szempontjából is rávilágítsanak a nemzeti identitás fontosságára. „A romániai választási rendszer teret biztosít a kisebbségek politikai képviseletének megvalósítására, ám ez nagymértékben függ a kisebbségi szervezetek tudatos szerepvállalásától. Azért választottuk az első szavazókat a projekt célcsoportjának, mert rendkívül fontos, hogy a következő generációk tisztában legyenek a jogaikkal és lehetőségeikkel, hiszen a kisebbségek önkormányzati és parlamenti képviselete gazdagabbá teszi a közösségeket, az egész országot” – mondta Laczikó Enikő a rendezvény megnyitóján.
Az előadók sorában Molnár Zsolt Temes megyei parlamenti képviselő a közösségi hovatartozás fontosságát hangsúlyozta. „Nemzeti identitásunk személyiségünk meghatározó eleme és közösségeink fő összetartó ereje. A demokratikus rendszerben pedig a választásokon tudjuk legjobban kifejezni, hogy milyen közösséggel azonosulunk, milyen képviseletet kívánunk magunknak. A kisebbségi szervezetekre leadott szavazat identitásunk megerősödését, a közösségeink megmaradását szolgálja” – mondta Molnár Zsolt.
A rendezvény alatt a jelen levő kisebbségi szervezetek bemutatták tevékenységüket és politikai szerepvállalásuk eredményeit. A projekt keretén belül a szervezők felmérést készítettek a fiatalok körében a közéleti szerepvállalás témájáról, amelynek kiértékelőjét Bukarestben tartják majd december 11-én.